**Kőszeg Város Önkormányzata Képviselő-testületének**

**Kulturális, Oktatási, Szociális, Egészségügyi és Sport Bizottsága**

**Iktatószám: K/801-10/2024.**

**J E G Y Z Ő K Ö N Y V**

Készült **2024. március 20-án 9:00 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Gelencsér Attila, Dr. Koczor Gábor és Molnár Zoltán,
* Básthy Béla polgármester,
* Dr. Zalán Gábor jegyző,
* Dr. Dömötör Ramóna mb. igazgatási osztályvezető,
* Révész József intézményvezető,
* Kövesdi Gáborné főigazgató,
* Raposa Helga intézményvezető,
* Dr. Pusztai Gergő háziorvos,
* Dr. Varga István háziorvos,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Csiki István, Velkyné Ball Andrea és Keszei Balázs munkahelyi elfoglaltságuk miatt igazoltan távol vannak. **Fekete-Pataki Edit** bizottsági elnök megállapítja, hogy a bizottság **4 fővel határozatképes.**

**N A P I R E N D:**

1. Felnőtt háziorvosok feladatellátási szerződéseinek felülvizsgálata (*Szóbeli előterjesztés*)
2. Az 1. sz. házi gyermekorvosi körzet helyettesítésére vonatkozó megállapodás megkötése

Előadó a polgármester nevében: dr. Dömötör Ramóna mb. igazgatási osztályvezető.

1. A Jurisich Miklós Gimnázium és Kollégium intézményátszervezésének a véleményezése

Előadó a polgármester nevében: dr. Dömötör Ramóna mb. igazgatási osztályvezető

1. A Budaker Gusztáv Alapfokú Művészeti Iskola intézményátszervezésének a véleményezése

Előadó a polgármester nevében: dr. Dömötör Ramóna mb. igazgatási osztályvezető

1. Beszámoló a közétkeztetés minőségellenőrzéséről

Előadó a polgármester nevében: dr. Dömötör Ramóna mb. igazgatási osztályvezető

1. A Kőszeg Meseváros Óvoda és Bölcsőde továbbképzési programjának jóváhagyása

Előterjesztő: Kövesdi Gáborné főigazgató

1. Kőszeg Meseváros Óvoda és Bölcsőde Horvátzsidányi Tücsök Bölcsődéjével kapcsolatos döntések meghozatala

Előadó a polgármester nevében: dr. Dömötör Ramóna mb. igazgatási osztályvezető

**Básthy Béla** polgármester szót kér és véleményezi a napirendet. Elmondja, hogy a zárt ülés keretében megtárgyalandó Díszpolgári cím visszavonásáról szóló előterjesztés napirendi pontot

mint előterjesztő kéri, hogy még a napirendi pontok előtt nyílt ülés keretében tárgyalják, hogy egyáltalán a bizottság kívánja-e azt megtárgyalni.

**Fekete-Pataki Edit** szavazásra bocsátja a módosított napirendet, amit a bizottság egyhangúlag, **4 igen** szavazattal elfogad.

**Básthy Béla** polgármester megköszöni a bizottságnak a lehetőséget. Röviden ismerteti, hogy a képviselő úr megkereséssel fordult a bizottsági elnökasszony felé, valamint kezdeményezte nála is, két kőszegi díszpolgár díszpolgári címének visszavonását méltatlanság címén. Ezt követően ismerteti az előzményeket. A hivatal próbált információt gyűjteni, hiszen ez az ügy körültekintő utánjárást és szakmaiságot igényel. Megkeresték Révész Józsefet a Kőszegi Városi Múzeum, Könyvár és Levéltár igazgatóját, aki megküldte a csatolt, az intézményben fellelhető dokumentumokat a díszpolgári cím odaítéléséről.

A díszpolgári cím visszavonását a jelenleg hatályos, az önkormányzat által adományozható elismerésekről szóló 25/2016. (IX. 30.) önkormányzati rendelet 19. §-a szabályozza. Ez szerint a KŐSZEG VÁROS DÍSZPOLGÁRA kitüntető címet, a KŐSZEGI ÉLETMŰDÍJAT, a KŐSZEG VÁROSÉRT Díjat és a PRO COMMUNITATE Díjat a képviselő-testület visszavonja attól a kitüntetettől, akit a bíróság a közügyek gyakorlásától jogerősen eltiltott. A fenti kitüntető címet és díjakat a képviselő-testület visszavonhatja, ha arra a kitüntetett érdemtelenné válik. Érdemtelen a kitüntető címre, díjra különösen az, akit a bíróság szándékosan elkövetett bűncselekmény miatt jogerősen elítélt, vagy aki magatartásával sérti a közösség érdekeit, a közerkölcsöt. A kitüntető címek, díjak visszavonására azok a szervek és személyek tehetnek javaslatot, akik az adományozás kezdeményezésére jogosultak.

A bekért információk alapján és a jogszabályi hivatkozás alapján nem szeretné megítélni, hogy a díszpolgári címek odaítélése abban az időben érdemtelen volt-e, ezért javasolja a bizottságnak a napirendi pont levételét. A múlt ismeretében, a bekért információk és az ismert jogszabályi rendelkezések nem teszik indokolttá a két kőszegi díszpolgár díszpolgári címének visszavonásának megtárgyalását. Úgy gondolja, hogy egy díszpolgári cím adományozásakor egy Önkormányzati testület mérlegelve adományozza a kitüntetetteknek a címeket. A jogszabály nem tér ki arra, hogy milyen magas erkölcsi szinten kell állnia valakinek ahhoz, hogy a város kitüntethesse. Azonban teljesen egyértelműen tartalmazza, hogy visszavonható akkor, ha a bíróság szándékosan elkövetett bűncselekmény miatt jogerősen elítélt, vagy aki magatartásával sérti a közösség érdekeit, a közerkölcsöt. A rendelkezésre álló információk alapján nem jutott a hivatal tudomására olyan plusz információ, amelyet az érintettek erkölccsel szembeni vagy jogerős bírósági ítélet alapján a jogszabályi hivatkozással, a bizottságot kényszerítő, a díszpolgári cím visszavonásának megtárgyalására okot adna.

**Révész József** megerősíti, hogy semmi olyan tény nem került kikutatásra, ami alátámasztaná a két kőszegi díszpolgár díszpolgári címének visszavonását.

**Básthy Béla** elmondja, hogy az 1945. júliusában működő önkormányzati testület legitimációját nem vizsgálták, azonban az akkori testület vezetője **Dr. Gyöngyös Endre** Kőszeg díszpolgára, akinek a sírjánál minden évben koszorúznak. Úgy gondolja, hogy nincs a jogszabályban levezethető oka annak, hogy visszavonják a díszpolgári címet és egy olyan személy, aki a kor akkori összefüggései mellett mai napig Kőszeg város díszpolgára, javasolja a Díszpolgári cím visszavonásáról szóló előterjesztés napirendi pontjának levételét.

**Molnár Zoltán** hozzáfűzi, hogy 1945-ben történt eseményekről beszélünk. Ha valamit állít, akkor azt neki bizonyítania kellet volna. Ebben az esetben nincs alátámasztás. Nem látja az okát nem bizonyított, amiért vissza kellene vonni a két kőszegi díszpolgári címét. Egyet ért polgármester úr felvetésével, nincs hivatalos állásfoglalás vagy tényeken alapuló beszámoló, ami egyértelműen alátámasztja.

**Gelencsér Attila** is egyetért az elhangzottakkal, ő sem látja indokoltnak a díszpolgári címek visszavonását.

**Básthy Béla** még hozzáfűzi, hogy nem gondolja szerencsésnek egy múltbéli döntést felülvizsgálni. Javasolja, hogy a bizottság ezt a napirendi pontot ne tárgyalja és kéri a napirendi pont levételét.

**Fekete-Pataki Edit** szavazásra bocsátja Básthy Béla polgármester úr kérését, módosítását, amit a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**21/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága úgy határozott, hogy a „Díszpolgári cím visszavonásáról szóló előterjesztés megtárgyalása” című napirendi pontot a napirendről leveszi, az előterjesztést nem tárgyalja meg.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Felnőtt háziorvosok feladatellátási szerződéseinek felülvizsgálata (szóbeli előterjesztés)**

**Básthy Béla** elmondja, hogy a novemberi testületi ülésen a felnőtt háziorvosok kérelmére módosításra került a háziorvosok rendelési ideje. A háziorvosok kötelező rendelési ideje 8.00-16.00-ig tartó idő intervallumban van meghatározva, igazodva az ügyeleti ellátáshoz. Ez az idő a rendelési időből és a rendelkezési időből tevődik össze, így ezen idő egy részét az orvosi rendelőben töltik, egy részét pedig a munkájukhoz kapcsolatos külső helyszíneken.

**Dr. Pusztai Gergő** hozzáfűzi, hogy az orvosi ügyeleti rendszer módosításával több feladatot kaptak az orvosok.

**Básthy Béla** elmondja, hogy valóban az ügyeleti rendszerrel plusz feladatokat kaptak az orvosok. Értelemszerűen amennyiben egy ügyeletet ellátó orvos 16.00 óra után rendel és ugyan azon időszakban beosztaná az ügyeletszervező ügyeletes orvosként is, fizikailag két helyen kellene egyszerre lennie, ami kivitelezhetetlen. Az ügyelettel kapcsolatos jogszabályok vizsgálata alaposan megtörtént. A gyakorlatban az látszik, hogy vannak olyan orvosok (nem Kőszegi vonatkozásban) akik délután 17.00 óráig is rendelnek. Az orvosok 8 órás munkaideje 8.00-16.00-ig tart, azonban, ha 17.00-ig lenne a rendelés, akkor meghaladná a 8 órát. Törvényi rendelkezés értelmében ez plusz munkaórában jelenne meg.

Örülnének annak, ha körzetenként heti egy napon a rendelési idő 17.00 óráig biztosítható lenne. Kéri ennek megfontolását, átbeszélését. Hozzáfűzi, hogy a képviselő-testület tett egy gesztust az orvosok irányában akkor, amikor átvállalta a rezsi költségek 80%-át. Hasonló jó szándékú gesztusnak élné meg az Önkormányzat, ha az orvosok is megfontolnák ezt a kérést, hogy vállalják a heti egy alkalmas hosszabb rendelési időt.

Az Erodium-Orvosi Betegirányító Rendszerrel kapcsolatban elmondja, hogy nagyon sok beteg elfogadta a rendszer használatát, azonban még van olyan réteg, aki ragaszkodik a hagyományos ellátásához. Őket érdemes abba az irányba terelni, hogy időpontra érkezzenek, ezáltal csökkenne a várakozási idejük.

Úgy véli, amennyiben a rendelési idő foglaltságát maximálisan feltölti az orvos, akkor a beteg nem fog bejutni, aki foglalás nélkül érkezik. Sajnos az a beteg, aki nem foglal időpontot az nem fog bekerülni. Ennek a problémának az elkerülése végett szerencsésnek tartaná, ha az erodium bizonyos %-ában adnának csak időpontot és minden egyes órában lenne egy kevés szabad idő. Ez a maradék idő lehetőséget adna arra, hogy orvosi ellátást biztosítson azon betegek számára is, akik időpontfoglalás nélkül érkeznek. Ezzel biztosítaná, hogy a sor kivárásával ellátásban részesülne a beteg. Kéri a fent említett szempontok, kérések megfontolását, megtárgyalását.

Végezetül hozzáfűzi, hogy tudomásul veszi, hogy napi minimum 2 kötelező előírt órát kötelező rendelni, ennek ellenére Kőszegen napi 4 órás rendelési idők vannak. Az asszisztensek ellátási idejükkel kapcsolatban érdeklődik, hiszen ők is 8 órás munkatársak.

**Dr. Pusztai Gergő** elmondja,hogy az asszisztenseknek is vannak területi feladataik a városban. Nem is értette, hogy pár éve mért vonta vissza a város a parkolási engedélyüket. Feladatkörükbe bele tartozik a területi feladatok, a vérvétel, az eszközbeszerzés, valamikor Szombathelyre kell bemenniük ügyet intézni, mert bele tartozik a munkakörébe és idejébe. Ezeken a feladatokon túl az adminisztráció, jelentések küldése, a könyvelés a receptírás, mind a feladatkörüket képezik.

**Básthy Béla** hozzászól, hogy nem arra akart célozni, hogy 8 órára nyissák ki az asszisztensi ellátási időt, azonban amikor ki van írva, hogy csak az asszisztens van bent, ez egyfajta korlátozást jelent a beteg számára.

**Dr. Pusztai Gergő** elmondja, hogy együtt van a kettő, párhuzamosan.Ezt követően röviden ismerteti a házi orvosok és az asszisztensek idejének fontosságát, feladatait. Van, aki csak táppénzes papírért jön, vagy éppen labor beutalót kér, ezekhez nem kell az orvosi jelenlét, ilyenkor nekik elegendő az asszisztensi ellátásra bejelentkezniük.

**Dr. Varga István** is hozzászól, kihangsúlyozza, hogy mindig van orvos, a folyamatos rendelés biztosított.

**Dr. Pusztai Gergő** jelzi, hogy ez idáig a régi rendelési idők voltak feltüntetve, ami nemrég lett letakarva az Egészségház bejáratánál. Erre fog kerülni az új ügyeleti ellátás szabályozása, valamint az orvosok aktuális rendelési ideje és elérhetőségei is.

**Básthy Béla** elmondja, hogy a mostani döntés célja, hogy a novemberben elfogadott rendelési idő módosítása felülvizsgálatra kerüljön. Átgondolások születtek az Önkormányzat részéről, kér egy olyan rendelési idő kitalálását, ami biztosítaná a 17.00 óráig tartó rendelési időt, minden körzetben legalább heti egy napon.

**Dr. Pusztai Gergő** az Erodium betegirányító rendszer kapcsán elmondja, hogy jól működik. A 4 körzetből 3-ban legalábbis mindenképp. A 4. körzetben is működik, de ott nem használják véleménye szerint. A doktornő ígéretet tett, hogy megpróbálja ő is a betegeit átállítani a rendszer használatára. A rendszer most 10 perces időpontokat ad. A korábbi 15 perces előjegyzési idő a tapasztalatok alapján hosszú volt, így lecsökkentették 10 perces időbeosztásokra, azonban kiemeli, hogy 5 perc alatt nem lehet foglalkozni a beteggel, ezért ez a 10 perc az elfogadható idő egy betegre.

Ezt követően ismerteti az Erodium-Orvosi Betegirányító Rendszert lényegét, működését. Az időpontos rendszer követhetővé teszi az egész egészségügyi rendszert. A betegek oldaláról próbálják az igényeket mérlegelni. A rendszer lehetőséget ad kijelölni külön az asszisztenciát, így egy időben akár több beteg ellátását is tudja biztosítani, mert az asszisztens ki tudja adni a leletet, beutalót, míg párhuzamosan az orvos ellát egy beteget. A számítógépes rendszerek melyek folyamatosan össze fonódnak, azt szolgálják, hogy a rendelőbe azok a betegek érkezzenek, akikkel az orvosnak foglalkoznia kell. Sajnálatosan vannak olyan betegek, akik nem fogadják el a rendszer használatát, ez a réteg elégedetlenkedik. Az időpontfoglalás minden alapellátónál előbb vagy utóbb kötelezően bevezetésre kerül. A rendszer működik, nem nyúlna hozzá. Aki nem tudja használni az internetet, természetesen telefonon elérhetőek, de sajnos Kőszegen a szolgáltatás leterheltsége miatt nem tudják az orvosokat mindig elérni. Ezt a problémát több alkalommal is jelezte.

**Bárthy Béla** a hallottak alapján is egyet ért, hogy az Erodium rendszer egy jó döntés volt. Aki nem tudja és nem szeretné használni a rendszert,valóban telefonál.A probléma megoldásaként mobiltelefont biztosítana az Önkormányzat.

**Dr. Pusztai Gergő** szerint a mobiltelefon azért nem jó, mertha az internet leterhelődik, az egész rendszer megáll, ugyanis minden rendszerük és programjuk az interneten keresztül megy. Amennyiben a szakrendelőben a gyermekorvosi rendelőben és a felnőtt háziorvosi rendelőben minden gép működik, akkor az adatforgalom akkora lesz, hogy sajnos a rendszer nem működik. Ha van is mobiltelefon attól ugyan azt az adatmennyiséget tudják csak felvenni ezáltal telefonon sem lesznek elérhetőek. Ha lenne egy olyan rendszer, hogy a telefon külön lenne, akkor az nem terhelné tovább az internet részt, ezáltal működne az internet és a telefon is.

**Bárthy Béla** elmondja, hogy ezt nem tudja elfogadni. Ha az internet által foglalt a telefonvonal, az asszisztensnek és az orvosnak is két keze van, fel tudja venni a mobiltelefont.

**Dr. Pusztai Gergő** elmondja, hogy annyire le van terhelve az internet, hogy a telefon ezáltal foglaltat jelez.

**Bárthy Béla** felteszi a kérdést, hogy az internet hálózat leheteltsége miatt a kőszegi ellátás romokban hever? Az orvosok telefonon nem elérhetőek a rendszer leterheltsége miatt. A megoldást abban látja, hogy ha lenne egy mobiltelefon, amin elérhetőek az orvosok és az asszisztensek, akkor egy papírra leírja az orvos, hogy ennek a betegnek mire van szüksége és amikor helyreáll a rendszer akkor felviszi a rendszerbe.

**Dr. Pusztai Gergő** kiemeli, hogy ezt a problémát már 5 éve jelzi az Önkormányzat felé.

**Bárthy Béla** egy hasonlattal érvel, miszerint, ha az autó nem megy attól a bicikli megy. A helyzetet meg kell oldani.

**Dr. Pusztai Gergő** szerint a biciklivel nem tud mit kezdeni. Az internetet kel használnia.

**Bárthy Béla** szerint amennyiben egy mobiltelefonon bejövő információt nem tud azonnal felvinni a rendszerbe, attól még a beteg elérhetné orvosát.

**Dr. Pusztai Gergő** kiemeli, mivel az interneten dolgozik, ha a hálózat maximálisan leterhelt a beteget adatait nem tudja megnézni. Ha egy betege felhívja, hogy nézze meg a laborját, akkor azt nem tudja papírra leírni, mert az internet segítségével tudja letölteni.

**Básthy Béla** szerint akkor az internet sávszélessége nem teszi lehetővé, hogy párhuzamosan működjenek az eszköz alapú, nem beteggel működő kommunikációs feladatok és a személyes beteggel való kommunikációs feladatok. Számára nyomos ok, akkor egy mobiltelefon használata, alkalmazása. Úgy gondolja, hogy nem tesznek meg mindent annak érdekében, hogy legalább mobiltelefonon keresztül annyi információhoz jussanak, amennyihez csak tudnak.

**Dr. Koczor Gábor** saját tapasztalata szerint Kőszegszerdahelyen a saját mobiltelefonjára, az asszisztens mobiltelefonjára és a vezetékes telefonra érkező bejövő hívásokat egyszerre nem tudják fogadni. A több forrásból érkező információt feldolgozni, míg pont abban az időben a betegét látja el, képtelenség. Egyetért, azzal, hogy egy telefon legyen, de az elérhető.

**Básthy Béla** szerint, ha a doktorok 8 órában dolgoznak, de éppen nincsenek a rendelőben, kell lenni egy olyan elérhető mobilszámnak, amin a beteg 8.00-16.00-ig el tudja érni az orvost. A rendszer javítására két lehetőséget lát, az egyik, hogy növeljék a sávszélességet, a másik, hogy kivezetik a vezetékes telefont és helyette mobiltelefont használjanak.

**Molnár Zoltán** szerint utána kellene járni a lehetőségeknek. Úgy gondolja, hogy a XXI. szabadban ezeket a problémákat lehet orvosolni. Hozzáállás és utánajárás kérdése, egy jó informatikus is meg tudná oldani ezt a problémát. Mivel az Önkormányzat a rezsi 80%-át fizeti, ezért javasolja, hogy vizsgálják meg a rendszer ellátottságának javítását, a doktor urak elmondják a problémáikat és akár 2 vagy 3 becsatlakozási ponttal megnövelnék a sávszélességet. Ez több költséggel járna, azonban megoldaná a szóban forgó problémát. Mért nem lehetne egy orvosi rendelőnek 3 becsatlakozása. Javasolja egy szakember felkérésével vizsgálják meg, hogy az összes körzetben a lehetőségeket, a szám feloldozás lehetőségét, hogy mindenkinek legyen külön mobiltelefonja.

**Dr. Pusztai Gergő** elmondja, hogy próbálkozások voltak ezzel kapcsolatban. A probléma, hogy egy helyen van a kiépítése az egész nagy épületnek.

**Molnár Zoltán** szerintmér nem lehetne egy orvosi rendelőt úgy kezelni, mint három lakást. Javasolja, hogy térjenek vissza az eredeti témára, a rendelési időre. Megérti a doktorok oldalát, de úgy gondolja, ha nem is minden nap, hanem kompromisszummal mindenki be tudná vállalni, a 16.00-17.00 órás rendelési időt heti egy alkalommal, az heti plusz 1 órát jelentene. Ez a gesztus nagy segítséget jelentene a lakosság számára. Tisztában van a plusz költségekkel, de ha kaphatna az Önkormányzat egy kimutatást ennek a költségéről, hogy heti szinten körzetenként mennyi összeget jelentene a plusz 1 óra rendelés, akkor azt megköszönné. Úgy gondolja, minden egyes alkalommal úgy állt az Önkormányzat az orvosok irányába, hogy minden kérést próbáltak támogatni, ez a gesztus a kőszegi polgárok felé sokat jelentene, növelné az elégedettséget. Kéri a plusz költség kimutatásának elkészítését.

**Dr. Koczor Gábor** átveszi a szót.A kérdés felvetés első sorban arra vonatkozik, hogy legyen-e 16.00 óra után rendelés. Úgy gondolja, hogy erre kellene most összpontosítani, a többi kérdést pedig későbbi megtárgyalásra javasolja. Röviden ismerteti az alapellátó rendszert, mely egy nagyon jól szabályozott rendszer, amit nem Önkormányzati szinten szabályoznak, hanem ennek megvannak a megfelelő hatóságok, szabályozások. Úgy gondolja, hogy ebben a helyzetben az Önkormányzatnak nincsen feltétlenül joga ezeket a keretrendszereket tágítani vagy beszűkíteni.

A háziorvosnak ezek mellett a szabályok mellett kell működnie és úgy kell kialakítania a rendelési idejét, ahogyan a jogszabály szabályozza. A kőszegi háziorvosok mindegyike feladatátvállalási szerződést kötött, nekik az abban foglaltaknak kell megfelelniük. Saját álláspontja szerint a feladatátvállalási s szerződést arról szól, hogy az önkormányzat az alapfeladatot átadja egy vállalkozó részére. Ebben az esetben nem csak a gondokat, problémákat és kiadásokat adja át, hogy a vállalkozó oldja meg ezeket a problémákat, hanem ezzel együtt a praxis működtetésének minden területét. A feladatátvállalási szerződés megkötésével az Önkormányzat szabad kezet adott a háziorvosnak.

Egy másik lehetőség szerint nem köt az Önkormánytat feladatátvállalási szerződést, hanem alkalmazottként szolgálati jogviszonyban alkalmazzák a háziorvost. Ebben az esetben az Önkormányzat alkalmazottja lesz a háziorvos és az asszisztens is. Amikor az Önkormányzat a munkáltató, akkor jogosan határozza meg törvényi szabályoknak megfelelően a kereteket.

Itt most kiadták az alapfeladatot egy vállalkozónak egy feladatátvállalási szerződés keretében. Így úgy gondolja, hogy nincs beleszólása az Önkormányzatnak mindebbe.

A munkaidő kérdése vállalkozó esetében nehezen értelmezhető. A Munka törvénykönyve alapján a 8 órás munkaidőhöz az orvosoknak is joguk van. Amennyiben alapul veszi, hogy délután 16.00- reggel 8.00-ig van ügyelet, akkor a kettő közötti napközbeni idő a 8-16.00 óra közötti időszak az a 8 órás munkaidő. Valóban a 8 órát nem töltik munkavégzéssel, de megkérdezi, hogy egy hivatásos tűzoltó a munkaidejében folyamatosan oltja a tüzet? Vannak egyéb teendők, melyek a rendelkezésre állás időben kerülnek elvégzésre.

Saját maga esetében 16.00 óráig tart a rendelési ideje, utána már nincs. Nem is volt és nem is fogadná el. Amennyiben tovább kellene rendelnie, felállna. Ha valamelyik kőszegi kolléga akár nyugdíjba megy vagy esetlegesen elmenne, és olyan jelentkező jönne helyette, aki csak szolgálati jogviszonyban hajlandó dolgozni, akkor hogyan fogja az Önkormányzat az ő túlóráját kifizetni?

Kényszeríteni nem lehet az orvosokat, hogy 16.00 óra után dolgozzanak. Lehet megbeszélni, megtárgyalni ezt a kérdést. Megérti, hogy sok embernek szüksége lenne a 16.00 óra utáni orvosi ellátás igénybevételére, de 16.00 órától sürgős esetben működik az ügyelet. Ami nem sürgős akár telefonon vagy e-mailben leintézhető. Kéri a bizottságtól, hogy ebben az esetben ne érzelmi alapon döntsön, hogy annyi mindent adott az Önkormányzat és ennek fejében elvárhat valamit. Ők vállalkozok, azáltal nem befolyásolhatók. Ebben a témában el kell fogadni a döntésüket.

**Dr. Varga István** maximálisan egyetért a doktor úrral. Reggel 8-tól délután 16.00 óráig tart a rendelési idő, utána orvosi ügyelet működik. Hétköznap 10 óráig, hétvégén reggel 8-tól délután 14.00 ig. Senki nem marad ellátatlanul. Minden gondot meg tudnak oldani és kezelni. Több helyen elérhetőek, teljesen indokolatlannak tartja a 16.00 óra utáni rendelési idő meghosszabbítást. Ezt követően elnézést kér, mivel munkahelyi elfoglaltsága miatt el kell mennie, mert Gencsapátiban helyettesít. Észrevételek és panaszok esetében bármikor szívesen áll rendelkezésre, de az elmúlt 4 hónapban személyéhez nem érkezet egyetlen egy kifogás sem. A jelenlegi rendszert jónak tartja.

**Básthy Béla** kiemeli, hogy Dr. Koczor Gábor véleménye orvosi szempontok alapján történt nem betegközpontú megszólalás volt. Egyet is ért az elhangzottakkal, azonban röviden ismerteti, hogy miért nincs Kőszegen gyermekorvos. Ezt követően röviden referálja a beteg oldalt is és azok nehézségeit és terheit. A nehéz helyzetek kezelésére javasolja a mobiltelefon használatát, hogy a lakosság érezze, itt vannak az orvosok és elérhetőek.

**Dr. Pusztai Gergő** röviden ismerteti az alapellátást, a rendelési idő és a készenléti idő különbségeit, fontosságát és előnyeit. Van, amikor az orvosnak is ki kell a saját az ügyeinek intézéséhez szabadságot vennie. Sok ügy intézéséhez mindenkinek ki kell vennie szabadságot akár a bankba megy, akár okmányokat intéz, jogosítványt meghosszabbíttat, ha valaki beteg, akkor meg elmegy táppénzre. Az okmányirodába sem telefonál be az ember csak úgy.

**Básthy Béla** szerint mindenki mérlegeli a saját mozgásterét. Levonta a következtetéseket. Sokáig 17.00 óráig tartottak a rendelések. Nem azt kéri az Önkormányzat, hogy mindennap addig legyenek.

**Dr. Pusztai Gergő** elmondja az alapellátás lényegét, folyamatosságát. Mivel régen 17.00 órától volt az ügyelet, ezért kellett addig a rendelési időt biztosítani. Most már 16.00 órától van az ügyeleti ellátás, ezért ragaszkodnak a mostani rendelési időhöz, a 8.00-16.00 óráig, de mindent megtesznek, hogy minden beteg el legyen látva. Egymás betegeit is ellátják, ha valamelyikük rosszul van, nem küldik el a beteget, mert a másik betege. Az előjegyzett betegeken túl, aki előjegyzés nélkül érkezik, az is kap ellátást. Kéri a jelenlegi rendelési idő megtárgyalását.

Ezt követően röviden átbeszélésre kerül Dr. Nedecky Veronika körzete.

**Básthy Béla és Dr. Varga István 10.35 órakor távoznak munkahelyi elfoglaltságaik miatt.**

**Dr. Zalán Gábor** átveszi a szót.Egy szerződés akkor módosul, ha mindkét fél beleegyezik. Ha beleegyezik, akkor lehet közös akarattal 17.00 óráig rendelni. A mentősöknek kényelmes lehet, hogy Kőszegen az összes orvos 16.00 óráig rendel, mert innen ők a legkönnyebben tudnak megfelelni a saját feladatellátásuknak, hiszen könnyű a beosztást megszervezni. Ők tudják, hogy 16.00 órától bármelyik orvost tudják mozgósítani reggel 8.00 óráig, ami az ő feladatuk, amit az állam rájuk ruházott 2023. december 01. napjától. Nem szeretne vitába bocsátkozni, de ha netalántán Szentgotthárdra elrendelnék a doktor urat ügyelni, ha 16.00 óráig sem lenne rendelés, 15.00 órakor elindul, hogy odaérjen és baj történik, akkor ki indítana pert ki ellen?

Tiszteletben tartja az orvosok 8 órás munkaidejét, saját maga sem szeretne többet dolgozni. Örülne, ha lenne egy központi szabály, amely elvinné az alapellátást és nem az Önkormányzat feladata lenne. Szívesen megkérdezné név nélkül, ha valakinek készenléti ideje van és 8 órás munkaideje 8-16.00 óráig tart az hogyan megy el készenléti időben máshová helyettesíteni súlyos összegekért? Kapja a fizetését és kapja egy másik településen a helyettesítést is?

**Dr. Pusztai Gergő** elmondja, hogy most Dr. Varga Istvánt helyettesíti.

**Dr. Zalán Gábor** kiemeli, hogy mindennek vannak szépségei és árnyoldalai, de a polgármester úr kérésére alaposan körbejárta a Hivatal ezt a kérdést. Elképzelhetőnek tartja, hogy a mentőszolgálattól érkezik egy olyan jelzés, hogy 16.00-17.00-ig rendel a háziorvos, ami által nehezebb lesz megszerveznie az ügyeletet. Pénteken 12.30-tól nincs Kőszegen háziorvosi rendelés.

**Dr. Pusztai Gergő** elmondja, hogy az Önkormányzat engedte a péntek délutáni rendelési idő módosításával délelőtti időpontra.

**Fekete-Pataki Edit** határozottan válaszol, mert kérték.

**Gelencsér Attila** hozzászól.Volt egy alapszerződés jó pár évvel ezelőtt, amely a COVID és egyéb ok miatt módosításra került. Bármilyen változás, módosítás történt a szerződésben azt vagy anyagilag, vagy idő szempontjából úgy érzi, hogy a beteg kárára ment. Minden kérés teljesítve lett az orvosok részére. A körzetében élő emberek véleményét tolmácsolta ezzel az üzenettel.

**Molnár Zoltán** úgy érzi, hogy a nem választ el kell fogadni különben ez egy parttalan vitaként folytatódik. Kéri a téma lezárását.

**Fekete-Pataki Edit** észrevétele, az eredeti időpontokat illetően, hogy 12.30-17.00-ig volt rendelés. Akkor az ügyeleti időhöz volt a 17.00 órai rendelési idő igazítva. Akkor is 1 órával többet voltak, így nem érti a heti egy alkalommal történő plusz 1 óra miért olyan nehézkes. Megkérdezi, hogy más településeken jellemző-e a 16.00 óra utáni rendelési idő.

**Dr. Zalán Gábor** elmondja, hogy változó. Mindenkinek a saját döntése a rendelési idő meghatározása.

**Dr. Pusztai Gergő** elmondja, hogy egyre több munkájuk van több minden hárul rájuk és bizony az orvosok is elfáradnak.Az ügyeleten, 16.00-tól van ellátás, ami folyamatos. Ha valaki nagyon rosszul van azt az ügyelet ellátja. Kiemeli, hogy a 15.55 órakor érkezet beteget nem küldte el ellátatlanul, hanem munkaidején túl ellátásban részesítette.

**Fekete-Pataki Edit** elmondja, hogy sokan olyan munkakörülmények között dolgozik, aki csak 16.00 óra után tud elmennia háziorvosához.

**Dr. Pusztai Gergő** elmondja, hogy akkor az ilyen személy semmilyen ügyét sem tudja elintézni.Az élelmiszer boltok sem lesznek nyitva tovább.

**Fekete-Pataki Edit** szerint a 8.00-16.00 órai munkaidő nincs lefixálva, ez megegyezésen alapult, egy kérés volt. Lehetnének 9.00-17.00 óráig.

**Dr. Koczor Gábor** elmondja, hogy akkor 8.00 órától 9.00 óráig nincs senki.

**Molnár Zoltán** véleménye, hogy az az 1 óra üzenete nagyon pozitív lenne.

**Dr. Pusztai Gergő** röviden ismerteti a novemberi kérésük okát. Úgy gondolja, hogy várhatóak lesznek változások, nézzék meg, hogy az alapellátás, hogy fog átalakulni. A tervek szerint nyárra jön egy új alapellátási csomag, ami akár egy központosítást is jelenthet.

Mivel a rendelési idő meghosszabbításában nem jutottak konszenzusra, így Fekete-Pataki Edit kéri a bizottságot a vita lezárására.

**A doktorok nem kívánják módosítani a feladatellátási szerződésben a jelenlegi rendelési idejüket.**

1. **napirendi pont**

**Az 1. sz. házi gyermekorvosi körzet helyettesítésére vonatkozó megállapodás megkötése**

**Előadó a polgármester nevében: dr. Dömötör Ramóna mb. igazgatási osztályvezető.**

**Dr. Dömötör Ramóna** röviden ismerteti az előterjesztést.Egyeztetések alapján a korábban már helyettesítő Dr. Szalados Katalin vállalja 2024. április 8-től 2024. május 31-ig, az 1. számú körzet gyermekorvosi feladatait, napi 3 órában. A 2. számú körzet ellátását Dr. Masát Péter gyermekorvos látja el az eredeti szerződés alapján hétfőtől- péntekig 13:30-tól 16:30-ig 2024. június 30. napjáig. A két körzet házi gyermekorvosai vállalják egymás helyettesítését akadályoztatásuk esetén. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**22/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata, valamint a Baby Help Bt. között kötendő, a házi gyermekorvosi feladatok helyettesítéssel történő ellátásáról szóló szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Jurisich Miklós Gimnázium és Kollégium intézményátszervezésének a véleményezése**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. Jurisich Miklós Gimnázium és Kollégium szakmai alapdokumentumának módosítását kérték, melyet röviden indokol.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**23/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Sárvári Tankerületi Központ által a Jurisich Miklós Gimnázium és Kollégium – a Gimnázium tekintetében a felnőttoktatás – esti munkarend és a nemzetiségi nevelés-oktatás – horvát (nyelvoktató nemzetiségi nevelés-oktatás) alapfeladatok törlése, a Kollégium tekintetében a nemzetiségi kollégiumi ellátás alapfeladat törlése - intézményátszervezésével és a szakmai alapdokumentumának módosításával egyetértsen.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Budaker Gusztáv Alapfokú Művészeti Iskola intézményátszervezésének a véleményezése**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy A Sárvári Tankerületi Központ 2024. február 26-án megkereste Kőszeg Város Önkormányzatát, mint a vagyonkezelésében lévő ingatlan tulajdonos önkormányzatot azzal a kéréssel, hogy a Budaker Gusztáv Alapfokú Művészeti Iskola nevét Budaker Gusztáv Zeneiskola - Alapfokú Művészeti Iskola névre tervezik módosítani, melyet röviden ismertet. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**24/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Sárvári Tankerületi Központ által a Budaker Gusztáv Alapfokú Művészeti Iskola – az intézmény hivatalos nevének Budaker Gusztáv Zeneiskola - Alapfokú Művészeti Iskola intézménynévre történő módosítását - intézményátszervezésével és a szakmai alapdokumentum módosításával egyetértsen.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a közétkeztetés minőségellenőrzéséről**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a 71/2021. (IV.30.) számú polgármesteri határozattal elfogadott „Stratégia és intézkedési terv a közétkeztetés minőségellenőrzésére, a szolgáltatást igénybe vevők elégedettségének mérésére” elnevezésű stratégia alapján a közétkeztetés minőségellenőrzése a JustFood Kft., mint szolgáltató tekintetében ismét megtörtént. Elmondható, hogy a korábbi évekkel összevetve hasonló eredményeket hozott. A véleményezés a szolgáltató részére megküldésre került.

**Fekete-Pataki Edit** érdeklődik, hogy a főigazgató asszonynak mi a véleménye a közétkeztetéssel kapcsolatban.

**Kövesdi Gáborné** elmondja, hogy a vélemények változóak, annak függvénye, hogy hol történik a főzés. Kőszeg véleménye eltér Horvátzsidányétól, melyet röviden kifejt. Sajnálatosan Kőszegi viszonylatban mennyiség és minőség tekintetében sem mindígelégedettek, melyet indokol. Kiemelésre kerül a gyakori menüváltoztatást, mely sokszor követhetetlen. A kérdőív kitöltésében is vannak fenntartásai, ugyanis egy 3-4 éves gyermek esetében, aki nem ismer minden típusú ételt, ott az adatok nem biztos, hogy mindig relevánsak.

**Fekete-Pataki Edit** jómaga is tapasztalja a gyakori változtatást. Kifogásolja az uzsonnát,sokszor száraz zsemle van egy szelet paprikával, erre odafigyelhetnének, hogy egy kis sajtkrém vagy vaj kerüljön mellé. Nem gondolja, hogy jól kell lakatin a gyereket, aki épp a délutáni felébredést követően eszik, de javasolná uzsonnára a pék árukat pl.: lekváros bukta. Kéri a jelzést, a JustFood Kft. irányában, hogy az óvodás korú gyerekek esetében figyeljenek oda, ugyanis a levesek is egysíkúak.

**Kövesdi Gáborné** egyetért az elhangzottakkal.Uzsonnára a két véglet van, vagy a száraz sajtos rúd, vagy hamburger, esetleg hideg hot-dog. Rendszeres kapcsolatban van, nem az itteni élelmezés vezetővel, hanem a központi vezetőséggel, ezáltal az észrevételei folyamatosan továbbítva vannak.

**Fekete-Pataki Edit** elmondja, hogy az ellenőrzés a legnehezebb az óvodás szülőknek, nincsenek ott, egyedül az ott dolgozók tudják értékelni. A gyerek azzal értékel, hogy vagy megeszi az ételt, vagy nem. A kicsik esetében lehetne egy gyűjtőláda kihelyezésével a szülők tapasztalatait és észrevételeit leinformálni.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**25/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Közös Önkormányzati Hivatal közétkeztetés minőségellenőrzéséről szóló beszámolóját a melléklet szerint fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Kőszeg Meseváros Óvoda és Bölcsőde továbbképzési programjának jóváhagyása**

**Előterjesztő: Kövesdi Gáborné főigazgató**

**Kövesdi Gáborné** elmondja, hogy a Korm. rendelet értelmében a nevelési-oktatási intézmény vezetője a pedagógiai program figyelembevételével középtávú, öt évre szóló továbbképzési programot készít. A program felülvizsgálatára a fenntartóval egyeztetve évente egy alkalommal kerülhet sor. Jelenleg hatodik továbbképzési ciklusunkat valósítjuk meg, amely 2023. szeptember 1-től 2028. augusztus 31-ig határozza meg az intézményi továbbképzési feladatokat. 2024. január 1-től hatályba lépett a pedagógusok új életpályájáról szóló 2023. évi LII. törvény, mely érinti a továbbképzési rendszert is. A jogszabályi változások miatt a továbbképzési cikluson belül módosítások váltak szükségessé. Hozzáfűzi, hogy a módosítás a továbbképzési időszakon nem változtat.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**26/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Meseváros Óvoda és Bölcsőde 2023. szeptember 01. - 2028. augusztus 31. időszakra szóló, a 61/2022.(III.31.) képviselő testületi határozatával elfogadott továbbképzési programjának egységes szerkezetbe foglalt módosítását a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Kőszeg Meseváros Óvoda és Bölcsőde Horvátzsidányi Tücsök Bölcsődéjével kapcsolatos döntések meghozatala**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. Elmondja, hogy Horvátzsidány, Peresznye, Ólmod és Kiszsidány Képviselő-testületei együttes ülésen döntöttek arról, hogy kérik a Kőszeg Meseváros Óvoda és Bölcsőde Horvátzsidányi Tücsök Bölcsőde (a továbbiakban: Tücsök Bölcsőde) működési területének bővítését Ólmod és Kiszsidány községek, valamint Kőszeg Város közigazgatási területével. Javasolják a Képviselő-testületnek, hogy kőszegi gyermeket abban az esetben fogadhasson a Tücsök Bölcsőde, amennyiben a Kőszeg Meseváros Óvoda és Bölcsőde főigazgatójának igazolása alapján – mert meghaladná a maximálisan felvehető létszámot - már nem tud felvételt biztosítani a gyermeknek. A módosítást szükséges az intézmény alapító okiratában is átvezetni, ezért elkészítették a Kőszeg Meseváros Óvoda és Bölcsőde alapító okirata K/1018-7/2024. számú Módosító Okiratát, valamint a K/1018-8/2024. számú módosításokkal egységes szerkezetbe foglalt Alapító Okiratát. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**27/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Meseváros Óvoda és Bölcsőde Tücsök Bölcsődéjének működési területét 2024. április 1-től Kőszeg város közigazgatási területével bővítse ki. A Kőszeg Meseváros Óvoda és Bölcsőde Tücsök Bölcsődéjében a kőszegi gyermekek elhelyezése kizárólag akkor lehetséges, ha a Kőszeg Meseváros Óvoda és Bölcsőde Kincses sziget Bölcsődéjében ez nem megoldható a főigazgató igazolása alapján.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**28/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Horvátzsidány község Önkormányzata, Peresznye község Önkormányzata és Kőszeg Város Önkormányzata között 2022. május 12-én bölcsődei feladatok ellátására létrejött feladatellátási szerződés Ólmod Község és Kiszsidány Község Önkormányzataival történő módosítását egységes szerkezetben a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **III.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**29/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Meseváros Óvoda és Bölcsőde alapító okiratának K/1018-7/2024. számú Módosító Okiratát, valamint a Kőszeg Meseváros Óvoda és Bölcsőde K/1018-8/2024. számú módosításokkal egységes szerkezetbe foglalt Alapító Okiratát a melléklet szerinti tartalommal hagyja jóvá.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **IV.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**30/2024. (III.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy kérje fel a Kőszeg Meseváros Óvoda és Bölcsőde főigazgatóját, hogy a Kőszeg Meseváros Óvoda és Bölcsőde működési területének bővítése miatt az intézmény alapdokumentumainak módosítását a Kulturális, Oktatási, Szociális, Egészségügyi és Sport Bizottság soron következő ülésére készítse elő.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 11.25 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag